*****

ΚΑΝΟΝΙΣΜΟΣ (ΕΟΚ) αριθ. 1390/87 ΤΟΥ ΣΥΜΒΟΥΛΙΟΥ

της 18ης Μαΐου 1987

που τροποποιεί τον κανονισμό (ΕΟΚ) αριθ. 822/87 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, λόγω της προσχώρησης της Ισπανίας, θα πρέπει να προσαρμοσθεί η οροθέτηση των αμπελουργικών ζωνών που προβλέπονται στο άρθρο 18 του κανονισμού (ΕΟΚ) αριθ. 822/87 (4) ·

ότι, λαμβάνοντας ιδίως υπόψη τα κλιματολογικά χαρακτηριστικά, είναι σκόπιμο να προβλεφθεί, το αργότερο πριν από το τέλος της αμπελουργικής περιόδου 1989/90, μια νέα οροθέτηση των αμπελουργικών ζωνών για ολόκληρη την Κοινότητα, με βάση μια έκθεση που θα εκπονήσει η Επιτροπή·

ότι η ισπανική νομοθεσία, πριν από την προσχώρηση, προέβλεπε για το μεγαλύτερο μέρος του αμπελουργικού εδάφους ένα ελάχιστο φυσικό αλκοολικό τίτλο κατ' όγκο ίσο με 9 % vol που αντιστοιχεί με εκείνο των αμπελουργικών ζωνών Γ ΙΙΙ· ότι αυτή η κατάσταση θα πρέπει να διατηρηθεί μέχρι το τέλος της αμπελουργικής περιόδου 1989/90 περιλαμβάνοντας το μεγαλύτερο τμήμα του ισπανικού αμπελουργικού εδάφους στην αμπελουργική ζώνη Γ ΙΙΙ β) · ότι, λόγω των υπαρχουσών κλιματικών συνθηκών στα άλλα τμήματα του ισπανικού αμπελουργικού εδάφους, αυτά τα τμήματα θα πρέπει να καταταγούν στις αμπελουργικές ζώνες Γ Ι α) και Γ ΙΙ·

ότι, για να εφαρμοσθούν στην Ισπανία όλες οι κανονιστικές διατάξεις σχετικά με τον αμπελοοινικό τομέα, ήδη από την αμπελουργική περίοδο 1986/87, είναι ανάγκη οι αμπελουργικές ζώνες αυτού του κράτους μέλους να καθοριστούν με ισχύ από την 1η Σεπτεμβρίου 1986,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 822/87 τροποποιείται ως εξής:

1. Στο άρθρο 18, η παράγραφος 3 συμπληρώνεται με το ακόλουθο εδάφιο:

«Πριν από το τέλος της αμπελουργικής περιόδου 1989/90 η Επιτροπή υποβάλλει στο Συμβούλιο μία έκθεση για την οροθέτηση των αμπελουργικών ζωνών της Κοινότητας. Μετά από πρόταση της Επιτροπής, το Συμβούλιο αποφασίζει, με ειδική πλειοψηφία, για την οροθέτηση των αμπελουργικών ζωνών σε ολόκληρη την Κοινότητα και οι διατάξεις αυτές θα εφαρμοστούν από την αμπελουργική περίοδο 1990/81.»

2. Το παράρτημα IV τροποποιείται ως εξής:

α) το σημείο 3 αντικαθίσταται από το ακόλουθο κείμενο:

«3. Η αμπελουργική ζώνη Γ Ι α) περιλαμβάνει:

α) στη Γαλλία, τις εκτάσεις που είναι φυτευμένες με αμπέλους:

- στα ακόλουθα departements:

Allier, Alpes-de-Haute-Provence, Haute-Alpes, Alpes-Maritimes, Ariege, Aveyron, Cantal, Charente, Charente-Maritime, Correze, Cote-d'Or, Dordogne, Haute-Garonne, Gers, Gironde, Isere, Landes, Loire, Haute-Loire, Lot, Lot-et-Garonne, Lozere, Nievre, (εξαιρέσει του arrondissement Cosne-sur-Loire), Puy-de-Dome, Pyrenees-Atlantiques, Hautes-Pyrenees, Rhone, Saone-et-Loire, Tarn, Tarn-et-Garonne, Haute-Vienne, Yonne,

- στα arrondissements Valence και Die του departement του Drome (εκτός από τα καντόνια Dieulefit, Loriol, Mersanne και Montelimar),

- στο arrodissement Tournon, στα καντόνια Antraigues, Buzet, Coucouron, Montpezat-sous-Bauzon, Privas, Saint-Etienne de Lugdares, Saint-Pierreville, Valgorge και la Voulte-sur-Rhone του departement της Ardeche·

β) στην Ισπανία οι εκτάσεις που είναι φυτευμένες με αμπέλους στις επαρχίες Asturias, Cantabria, Guipuzcoa, La Coruna και Vizcaya.»·

β) το σημείο 5 συμπληρώνεται με το ακόλουθο κείμενο:

«γ) στην Ισπανία, οι εκτάσεις που είναι φυτευμένες με αμπέλους:

- στις ακόλουθες επαρχίες:

- Lugo, Orense, Pontevedra,

- Avila (εκτός από τις κοινότητες που αντιστοιχούν στην καθορισμένη αμπελουργική comarca του Cebreros), Burgos, Leon, Palencia, Salamanca, Segovia, Soria, Valladolid, Zamora,

- La Rioja,

- Alava,

- Navarra,

- Huesca,

- Barcelona, Gerona, Lerida,

- στο τμήμα της επαρχίας Zaragoza που ευρίσκεται βόρεια του Rio Ebro,

- στις κοινότητες της επαρχίας Tarragona που περιλαμβάνονται στην ονομασία προέλευσης Penedes,

- στο τμήμα της επαρχίας Tarragona που αντιστοιχεί στην καθορισμένη αμπελουργική comarca της Conca de Barbera.»·

γ) το σημείο 7 συμπληρώνεται ως εξής:

«δ) στην Ισπανία, οι φυτευμένες με αμπέλους εκτάσεις που δεν περιλαμβάνονται στα σημεία 3 β) ή 5 γ).»·

δ) το σημείο 8 αντικαθίσταται από το ακόλουθο κείμενο:

«8. Τα όρια των εδαφών που καλύπτονται από τις διοικητικές ενότητες που αναφέρονται στο παρόν παράρτημα, είναι αυτά που προκύπτουν από τις εθνικές διατάξεις που ίσχυαν στις 15 Δεκεμβρίου 1981 και, όσον αφορά την Ισπανία, από τις εθνικές διατάξεις που ίσχυαν την 1η Μαρτίου 1986.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαΐου 1987.

Για το Συμβούλιο

Ο Πρόεδρος

P. DE KEERSMAEKER

(1) ΕΕ αριθ. C 326 της 19. 12. 1986, σ. 6.

(2) ΕΕ αριθ. C 76 της 23. 3. 1987, σ. 159.

(3) ΕΕ αριθ. C 105 της 21. 4. 1987, σ. 7.

(4) ΕΕ αριθ. L 84 της 27. 3. 1987, σ. 1.